钦定古今图书集成/历象汇编/庶征典/第009卷 > 春秋繁露 > 《必仁且知》
## 钦定古今图书集成/历象汇编/庶征典/第009卷 > 春秋繁露 > 《必仁且知》

何谓之知？天地之物，有不常之变者，谓之异，小者谓
之灾。灾常先至，而异乃随之。灾者，天之谴也；异者，天
之威也。谴之而不知，乃畏之以威。《诗》云：“畏天之威。”殆
此谓也。凡灾异之本，尽生于国家之失，乃始萌芽，而
天出灾害以谴告之。谴告之而不知变，乃见怪异以
惊骇之。惊骇之尚不知畏恐，其殃咎乃至。以此见天
意。天意有欲也，有不欲也。所欲所不欲者，人内以自
省，宜有惩于心；外以观其事，宜有验于国。故见天意
者之于灾异也，畏之而不恶也，以为天欲振吾过，救
吾失，故以此救吾也。《春秋》之法，上变古易常，应是而
有天灾者，谓幸国。孔子曰：“天之所幸，有为不善而屡
极。”且庄王曰：“天不见灾，地不见孽，则”祷之于山川，曰：
“天其将亡予耶？不说吾过，极吾罪也。”以此观之，天灾
之应，过而至也；异之显，明可畏也。此乃天之所欲救
也，《春秋》之所独幸也，庄王所以祷而请也。圣主贤君
尚乐受忠臣之谏，而况受天谴也？